Søndergade Kiosk lukker 30. april.

Det fortæller indehaveren igennem knap 10 år, Phuong Huynh. Hun driver sammen med sin mand kiosken i Søndergade samt en strandkiosk om sommeren i sønderjyske Broager.

Arbejdet med to kiosker er for omfattende, og derfor har parret besluttet at lukke kiosken i Kolding.

- Jeg er meget ked af at lukke butikken. Det er ærgerligt, men det er for hårdt at drive to kiosker. Vi lukker dog først den 30. april, for alle de kunder, der fornyer deres lotteri, skal først have fornyet det, inden vi lukker, fortæller Phuong Huynh.

Hun fortæller, at kiosken har mange trofaste stamkunder, så hun håber, der dukker en person op, der vil overtage kiosken eller åbne en anden forretning i bygningen, som hun ejer sammen med sin mand.

- Det har været en svær beslutning at lukke, så vi håber, der kommer en ny ejer, der kan drive det videre. Man skal bare betale leje for butikken, fortæller Phuong Huynh.